C 167/5

KOMISIJOS KOMUNIKATAS

Bendro 2018 m. apyvartoje buvusių ATL skaičiaus paskelbimas dėl ATL perkėlimo į ES šiltnamio efektą sukeliančių dujų apyvartinių taršos leidimų prekybos sistemos, sukurtos Direktyva 2003/87/EB, rinkos stabilumo rezervą

(2019/C 167/04)

1. Įvadas

2015 m. Taryba ir Europos Parlamentas nusprendė Direktyva 2003/87/EB (1) nustatytoje ES apyvartinių taršos leidimų prekybos sistemoje (ATLPS) sukurti rinkos stabilumo rezervą (RSR) (2). RSR pradėjo veikti 2019 m. sausio mėn. RSR tikslas – užtikrinti, kad ES anglies dioksido rinkoje nesusidarytų didelis struktūrinis apyvartinių taršos leidimų (toliau – ATL) perteklius, nes tuomet kiltų rizika, kad ES ATLPS nebesiųs atitinkamo signalo investuotojams, kurio reikia, kad ES šiltnamio efektą sukeliančių dujų kiekio mažinimo tikslų būtų siekiama ekonomiškai efektyviai.

Sprendime nustatyta, kad nuo 2017 m. kiekvienais metais iki gegužės 15 d. Komisija paskelbia apyvartoje esančių ATL skaičių. Nuo jo priklauso, ar ATL, kuriuos kitais metais ketinama parduoti aukcionuose, turėtų būti perkelti į rezervą.

2018 m. gegužės 15 d. Komisija paskelbė bendrą 2017 m. apyvartoje buvusių ATL skaičių – jų buvo apie 1,65 mlrd. (3). Pagal RSR taisykles, paskelbus tą skaičių, per pirmus aštuonis 2019 m. mėnesius (pradedant nuo sausio 1 d.) į rezervą bus perkelti 264 731 936 ATL (4).

Šis komunikatas yra trečias su RSR susijęs dokumentas ir jame skelbiami 2018 m. duomenys. Jame pateikiamas faktinis bendras apyvartoje buvusių ATL skaičius ir išsamiai išdėstoma, kaip jis apskaičiuotas. Nuo to skaičiaus priklauso, kiek ATL bus perkelta į rezervą nuo 2019 m. rugsėjo mėn. iki 2020 m. rugpjūčio mėn.

2. Rinkos stabilumo rezervo veikimas

RSR pradeda veikti automatiškai, kai bendras apyvartoje esančių ATL skaičius neatitinka iš anksto nustatyto intervalo. Į rezervą ATL perkeliami, jei bendras apyvartoje esančių ATL skaičius viršija 833 mln. ATL ribinę vertę. Iš rezervo ATL paimami, jei apyvartoje iš viso yra mažiau kaip 400 mln. ATL. Praktiškai į rezervą ATL perkeliami aukcionuose parduodant 100 mln. mažiau ATL, o iš rezervo jie paimami būsimuose aukcionuose parduodant jų 100 mln. daugiau.

Taigi bendro apyvartoje esančių ATL skaičiaus, kuriuo remiantis ATL perkeliami į rezervą arba iš jo paimami, paskelbimas yra svarbus rezervo veikimo elementas.

Per ES ATLPS peržiūrą (5) padaryta svarbių RSR veikimo pakeitimų. 2019–2023 m. laikotarpiu bendro apyvartoje esančių ATL skaičiaus procentinė dalis, pagal kurią nustatoma, kiek ATL bus perkelta į rezervą viršijus 833 mln. ATL ribinę vertę, laikinai padvigubinta nuo 12 iki 24 % Be to, nuo 2023 m. RSR esantys ATL, kurių skaičius viršys ankstesniais metais aukcionuose parduotų ATL skaičių, nebegalios.

Taigi remiantis šiuo komunikatu, per dvylikos mėnesių laikotarpį, prasidedantį 2019 m. rugsėjo 1 d., į rezervą bus perkelta 24 % (6) viso apyvartoje esančių ATL skaičiaus. Atitinkamas kiekis bus išskaičiuotas iš valstybių narių aukcionams skirtų ATL kiekių, atsižvelgiant į jų atitinkamas aukcionuose parduodamų ATL dalis. Šiomis aplinkybėmis svarbu priminti, kad iki 2025 m. gruodžio 31 d., apskaičiuojant tas atitinkamas dalis neatsižvelgiama į ATL, perskirstomus siekiant solidarumo ir augimo Sąjungoje.

3. Bendras apyvartoje esančių ATL skaičius

Sprendimo (ES) 2015/1814 1 straipsnio 4 dalyje nustatyta, kad bendras apyvartoje esančių apyvartinių taršos leidimų skaičius „gaunamas iš sudėtinio apyvartinių taršos leidimų, išduotų laikotarpiu nuo 2008 m. sausio 1 d. iki tų konkrečių metų gruodžio 31 d. (įskaitant tuo laikotarpiu pagal Direktyvos 2003/87/EB 13 straipsnio 2 dalį išduotus apyvartinius taršos leidimus ir ES ATLPS įrenginių veiklos vykdytojų turimas teises naudoti tarptautinius kreditus), skaičiaus atėmus sudėtinį patvirtintų ES ATLPS įrenginių laikotarpiu nuo 2008 m. sausio 1 d. iki tų pačių metų gruodžio 31 d. išmestų teršalų tonų, visų pagal Direktyvos 2003/87/EB 12 straipsnio 4 dalį panaikintų ir rezerve esančių apyvartinių taršos leidimų skaičių“.

Trumpai tariant, bendras apyvartoje esančių ATL skaičius, nuo kurio priklauso, ar ATL bus perkeliami į rezervą ar iš jo paimami, apskaičiuojamas pagal tokią formulę:

Bendras apyvartoje esančių ATL skaičius = pasiūla – (paklausa + RSR esantys ATL)

Bendrą apyvartoje esančių ATL skaičių lemia trys atskiri elementai: pirmas – ATL pasiūla nuo 2008 m. sausio 1 d., antras – grąžintų ir panaikintų ATL skaičius (paklausa) ir trečias – rezerve esančių ATL skaičius.

Kaip numatyta Sprendime (ES) 2015/1814, į aviacijos ATL ir patvirtintą aviacijos sektoriuje išmestų šiltnamio efektą sukeliančių dujų kiekį šiomis aplinkybėmis neatsižvelgiama.

3.1. Pasiūla

ATL pasiūlą rinkoje lemia penki skirtingi elementai:

— iš 2008–2012 m. laikotarpio (2 etapo) perkeltų ATL skaičius,

— nemokamų nuo 2013 m. sausio 1 d. iki 2018 m. gruodžio 31 d. paskirstytų ATL, įskaitant iš naujiems rinkos dalyviams skirto rezervo (NER) paskirstytus ATL, skaičius,

— nuo 2013 m. sausio 1 d. (7) iki 2018 m. gruodžio 31 d. aukcionuose parduotų ATL skaičius,

— ATL, kuriuos Europos investicijų bankas (EIB) pavertė programai „NER300“ skirtomis piniginėmis lėšomis, skaičius ir

— tarptautinių kreditų, kuriais įmonės pasinaudojo iki 2018 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius.

Iš ES ATLPS 2 etapo perkelta 1 749 540 826 ATL (8). Šis bendras perkeltų ATL skaičius – ES ATLPS 2 etape išduotų ATL, kurie nebuvo panaudoti tam, kad būtų kompensuotas patvirtintas išmestų šiltnamio efektą sukeliančių dujų kiekis, arba panaikinti, skaičius. Tai reiškia, kad toks ATL skaičius buvo apyvartoje 3 etapo (2013–2020 m.) pradžioje – 2013 m. sausio 1 d. ir į jį atsižvelgta apskaičiuojant bendrą apyvartoje esančių ATL skaičių.

Remiantis bendroje aukcionų platformoje ir atitinkamose atskirose aukcionų platformose (9) įvykusių aukcionų duomenimis, nuo 2013 m. sausio 1 d. iki 2018 m. gruodžio 31 d. aukcionuose, įskaitant vadinamuosius ankstyvuosius aukcionus, parduota 4 641 208 000 ATL.

Nuo 2013 m. sausio 1 d. iki 2018 m. gruodžio 31 d. paskirstyta, įskaitant iš NER, 5 162 023 498 (10) nemokamų ATL.

300 000 000 ATL (11) EIB pavertė programai „NER300“ skirtomis piniginėmis lėšomis.

Savo išmestam šiltnamio efektą sukeliančių dujų kiekiui kompensuoti iki 2018 m. gruodžio 31 d. įmonės panaudojo 434 049 616 (12) tarptautinių kreditų.

3.2. Paklausa

Paklausa apskaičiuojama iš bendro patikrinto nuo 2013 m. sausio 1 d. (13) iki 2018 m. gruodžio 31 d. iš įrenginių išmestų šiltnamio efektą sukeliančių dujų kiekio (10 631 597 033 t (14)) atėmus per tą patį laikotarpį panaikintų ATL kiekį (315 083 ATL).

3.3. RSR esantys ATL

Laikotarpiu, su kuriuo susijęs šis dokumentas, ATL rezerve nebuvo (15).

3.4. Bendras apyvartoje esančių ATL skaičius

Atsižvelgiant į tai, kas išdėstyta pirmiau, bendras apyvartoje esančių ATL skaičius yra 1 654 909 824 ATL.

4. Išvada

Pagal RSR taisykles per 12 mėnesių laikotarpį – nuo 2019 m. rugsėjo 1 d. iki 2020 m. rugpjūčio 31 d. – į RSR bus perkelta iš viso 397 178 358 ATL.

Kitas pranešimas apie apyvartoje buvusių ATL skaičių, kuriuo remiantis bus nustatytas nuo 2020 m. rugsėjo mėn. iki 2021 m. rugpjūčio mėn. į rezervą perkeltinų ATL skaičius, bus paskelbtas 2020 m. gegužės mėn.

Lentelė

Apžvalga

Pasiūla a) Iš 2 etapo perkeltų ATL skaičius 1 749 540 826 b) Bendras nuo 2013 m. sausio 1 d. iki 2018 m. gruodžio 31 d. paskirstytų, įskaitant iš NER, nemokamų ATL skaičius 5 162 023 498 c) bendras aukcionuose nuo 2013 m. sausio 1 d. iki 2018 m. gruodžio 31 d. parduotų ATL skaičius 4 641 208 000 d) ATL, kuriuos EIB pavertė programai „NER300“ skirtomis piniginėmis lėšomis, skaičius 300 000 000 e) tarptautinių kreditų, kuriais įmonės pasinaudojo iki 2018 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius 434 049 616 Suma (pasiūla) 12 286 821 940





Paklausa a) Patvirtintas nuo 2013 m. sausio 1 d. iki 2018 m. gruodžio 31 d. iš ES ATLPS įrenginių išmestas šiltnamio efektą sukeliančių dujų kiekis tonomis 10 631 597 033 b) Iki 2018 m. gruodžio 31 d. pagal Direktyvos 2003/87/EB 12 straipsnio 4 dalį panaikintų ATL skaičius 315 083 Suma (paklausa) 10 631 912 116





RSR esantys ATL Rezerve esančių ATL skaičius 0 Bendras apyvartoje esančių ATL skaičius 1 654 909 824

(1) 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

(2) 2015 m. spalio 6 d. Europos Parlamento ir Tarybos sprendimas (ES) 2015/1814 dėl Sąjungos šiltnamio efektą sukeliančių dujų apyvartinių taršos leidimų prekybos sistemos rinkos stabilumo rezervo sukūrimo ir veikimo bei kuriuo iš dalies keičiama Direktyva 2003/87/EB (OL L 264, 2015 10 9, p. 1).

(3) Žr. Komisijos komunikatą C(2018) 2801 final,

https://eur-lex.europa.eu/legal-content/LT/TXT/PDF/?uri=CELEX:52018XC0516(01)&qid=1556629414851&from=LT.

(4) Kiekvienos valstybės narės įnašas į rinkos stabilumo rezervą 2019 m. sausio 1 d. – rugpjūčio 31 d. laikotarpiu nustatytas Komisijos ataskaitoje Europos Parlamentui ir Tarybai „Europos anglies dioksido rinkos veikimo ataskaita“ (COM(2018) 842 final), paskelbtoje 2018 m. gruodžio 17 d., https://eur-lex.europa.eu/legal-content/LT/TXT/PDF/?uri=CELEX:52018DC0842&qid=1556628699984&from=LT

(5) 2018 m. kovo 14 d. Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3), https://eur-lex.europa.eu/legal-content/LT/TXT/?qid=1555491812245&uri=CELEX%3A32018L0410.

(6) T. y. 2 % kas mėnesį.

(7) Šis skaičius apima vadinamuosiuose ankstyvuosiuose aukcionuose iki 2013 m. sausio 1 d. parduotus ATL, galiojančius 2013–2020 m. laikotarpiu.

(8) Žr. 2015 m. anglies dioksido rinkos padėties ataskaitą, COM (2015) 576.

(9) http://www.eex.com/en/products/environmental-markets/emissions-auctions/archive ir https://www.theice.com/marketdata/reports/148.

(10) Remiantis ES sandorių žurnalo (ESSŽ) 2019 m. balandžio 1 d. išrašu.

(11) Pirma dalis (200 mln. ATL) parduota 2011 ir 2012 m., antra dalis (100 mln. ATL) parduota 2013 ir 2014 m.; daugiau informacijos pateikiama

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(12) Remiantis ESSŽ 2019 m. balandžio 1 d. išrašu.

(13) Dėl 2008–2012 m. laikotarpio patikrinto šiltnamio efektą sukeliančių dujų kiekio žr. paaiškinimą dėl bendro perkelto skaičiaus (3.1 skirsnyje).

(14) Bendras patikrintas šiltnamio efektą sukeliančių dujų kiekis grindžiamas ESSŽ 2019 m. balandžio 1 d. išrašu, kuriame atsižvelgiama į patikrintą šiltnamio efektą sukeliančių dujų kiekį iki 2019 m. kovo 31 d. Taigi į šį bendrą kiekį neįskaičiuotas šiltnamio efektą sukeliančių dujų kiekis, apie kurį pranešta po tos datos.

(15) Šiuo komunikatu pranešama apie 2018 m. pabaigoje apyvartoje buvusių ATL skaičių. RSR veikia nuo 2019 m. sausio 1 d. Remiantis bendru 2017 m. apyvartoje buvusių ATL skaičiumi, nuo 2019 m. sausio 1 d. iki rugpjūčio 31 d. į rezervą bus perkelta apie 265 mln. ATL.